આ અંગેની વધુ માહિતી આપતા ખેડૂતોએ જણાવ્યું હતું કે, પરીએજ તળાવમાં પાણી ભરીને માતર, ખેડા તેમજ મોટાભાગના સૌરાષ્ટ્રના ગામોમાં પાઇપલાઇન મારફતે પહોંચાડવામાં આવે છે. કડાણા ડેમમાંથી કેનાલો મારફતે આ તળાવને ભરીને પાણી પહોંચાડવાની વ્યવસ્થા છે. તેમજ આ પાણીનો ઉપયોગ પીવાના પાણી સિવાય અન્ય કોઇ કામમાં કરવાનો રહેશે નહીં તેવું જાહેરનામું પણ મારવામાં આવ્યું છે. વરસાદ પડ્યો ના હોવાથી ધરુવાડિયા માટે ખેડૂતોએ પાણીની માગણી કરી હતી. તે સમયે પાણી આપવામાં સ્થાનિક તંત્રએ નનૈયો ભર્યો હતો. જ્યારે છેલ્લા કેટલાય સમયથી પરીએજ તળાવમાંથી બેરોકટોક પ્રમાણે લાખ્ખો લિટર પાણી ટેન્કરો મારફતે ઉલેચવામાં આવી રહ્યું છે. તેમજ આ પાણી મલ્ટીનેશનલ કંપનીઓને પુરૂ પાડવામાં આવી રહ્યું છે. જેથી ખેડૂતોમાં ભારે રોષની લાગણી વ્યાપી ગઇ છે. સામાન્ય રીતે પાણી પીવા માટે હોય તો પછી કયા કારણોસર આ પાણી કંપનીઓને આપવામાં આવતું હશે? આ બાબતે સ્થાનિકોએ અધિકારીઓને રજૂઆત કરતા સ્થાનિક અધિકારીઓએ પણ આ બાબતે અમો કશું જાણતા નથી. આ ઉચ્ચકક્ષાએથી નકકી થતું હશે તેમ જણાવીને જવાબ આપવાનો ઇન્કાર કર્યો હતો. પરંતુ ખેડૂતોને જ્યારે પાણીની જરૂરિયાત હોય ત્યારે આ પાણીનો ઉપયોગ માત્ર પીવાના પાણી તરીકે કરવો તેવું જણાવીને ખેડૂતોને ઠેંગો બતાવવામાં આવે છે. જ્યારે મલ્ટીનેશનલ કંપનીને બેરોકટોક પાણી આપવામાં આવે છે. આવી સરકારની બેધારી નિતી સામે ખેડૂતોએ રોષ વ્યકત કર્યો હતો.